b'\n_START_ARTICLE_\nIvan Malava\xc5\xa1i\xc4\x8d\n_START_SECTION_\n\xc5\xbdivljenje\n_START_PARAGRAPH_\nIvan Malava\xc5\xa1i\xc4\x8d se je rodil 30. septembra 1927 v Rovtah nad Logatcem, kot najstarej\xc5\xa1i otrok v revni pet\xc4\x8dlanski dru\xc5\xbeini. Ve\xc4\x8dino \xc4\x8dasa je \xc5\xbeivel v Podlipi pri Vrhniki._NEWLINE_Osnovno \xc5\xa1olo je obiskoval v Podlipi. Po drugi svetovni vojni se je vpisal v Robovo \xc5\xa1olo in sodeloval v amaterskem dru\xc5\xa1tvu Klas. Zaposlen je bil v Industriji usnja Vrhnika, za katero je pisal kraj\xc5\xa1e \xc4\x8drtice v glasilu Usnjar. Poro\xc4\x8dil se je leta 1950 in rodili so se mu \xc5\xa1tirje otroci._NEWLINE_Leta 2016 je postal \xc4\x8dastni ob\xc4\x8dan Ob\xc4\x8dine Vrhnika.\n_START_SECTION_\nDelo\n_START_PARAGRAPH_\nPisati je za\xc4\x8del pri \xc5\xa1tiridesetih letih. Ko je delal v tovarni, je za\xc4\x8del pisati kratke zgodbe za tovarni\xc5\xa1ko glasilo Usnjar, kasneje za Kme\xc4\x8dki glas in za Ognji\xc5\xa1\xc4\x8de. Ko se je upokojil, se je lotil pisanja dalj\xc5\xa1ih besedil: povesti in tudi romanov. V svojih delih se je loteval izklju\xc4\x8dno tem s pode\xc5\xbeelja. Predvsem je opisoval t. i. majhne, preproste in dobre ljudi, ki so dostikrat zapostavljeni. V zgodbah je zagovarjal ljubezen in dobroto. _NEWLINE_\xc5\xbde od mladih let se je posve\xc4\x8dal tudi slikarstvu (obiskoval je zasebno slikarsko \xc5\xa1olo pri prof. Rajku Slaperniku, dru\xc5\xa1tvu Klas in pri Likovnih samorastnikih). Naslikal je veliko razli\xc4\x8dnih del, tematika njegovih slik je zelo raznovrstna in velikokrat temelji na resni\xc4\x8dnem \xc5\xbeivljenju. Naslikal je tudi naslovnice za 7 svojih knjig, ki so iz\xc5\xa1le pri zalo\xc5\xbebi Ko\xc5\xa1\xc4\x8dak. Poleg slikanja je bilo njegovo najve\xc4\x8dje veselje pritrkovanje. Poleg tega je pisal pesmi, ve\xc4\x8dinoma za naradnozabavne ansamble._NEWLINE_Skupno je napisal okoli 93 povesti in romanov, okoli 1700 pesmi in pribli\xc5\xbeno 130 \xc4\x8drtic. V knji\xc5\xbeni obliki je iz\xc5\xa1lo 17 njegovih del.'